En nom de nostre Seigneur, Amen. L’an de l’Incarnation d’icelui courant mille quatre cens  quatre,  le second iour du mois d’Octobre, Ie Guillaume Damax Escuier Seigneur de Sisery fais sçauoir à tous ceuls qui ces lettres verront, comme Reuerend Pere en Dieu Frere Louis de Iaucour Licentié en Droict, humble Abbé du Monastere de Moustier sainct Iean de l’Ordre de sainct Benoist, en l’Euesché de Langres, heust faict mettre parmy sa main ma terre de la Ville de Vignes, laquelle il dit estre de son fié, à cause de sondit Monastere pour defaut de reprinse de fié à luy non faicte, que ie Guillans pour auoir la recreance en main leuée de madite terre ay promis  promes par ces presantes par mon serment pour ce corporellement donné aus saincts Euangiles de Dieu,  sous l’expresse obligation de tous mes biens meubles  non meubles, presans  aduenir quelconques,  des biens de mes hoirs prandre droict,  faire droict audit Reuerend, ou à son Procureur par nom de luy, audit lieu de Vignes, par deuant le Preuost ou Bailly dudit Reuerend, sur tout ce qu’il me voudra demander à cause dudit fié comparoissant à toutes iournées, que sur ce me seront assignées,  payer l’adiugé, se mestier est. Et pour plus grande seurté, ie Hugues de Troncion Escuier me suis estably  constitué, me establis  constitue pleige  principal vendeur audit Reuerend Pere presant  acceptant, pour  à la requeste dudit Guillaume de faire, tenir,  garder les choses dessus dites, tout par la forme, maniere,  sous l’obligation que i’ay, sans plaid mouuoir,  auec ce randre  paier audit Reuerend tous cousts, dommages, mises, interests que ledit Reuerend se dira sur ce auoir encourus par default des choses dessus dites non faictes, ne accomplies par la maniere que dit est, ou autrement par mon defaut.